
Izstrādās lietotnes papildfunkciju padziļinātai personas apdrošināšanas risku vērtēšanai

28.oktobrī Rīgā, “Balcia Insurance” SE telpās Krišjāņa Valdemāra ielā 63, norisinās IT un tehnoloģiju hakatons “OCTA Tech Challenge”. Tā ietvaros studenti izstrādā lietotnes LTAB OCTA papildfunkciju, kas ļaus personas apdrošināšanas riska profilā apvienot gan vēsturiskos datus, gan aktuālo informāciju par ikdienas braukšanas paradumiem, ko iespējams mērīt ar telemātikas palīdzību.

Latvijas Transportlīdzekļu apdrošinātāju birojs (turpmāk – LTAB) oktobrī uzsāka informatīvo kampaņu "Cik maksā Tava neuzmanība uz ceļa?", lai veicinātu satiksmes dalībnieku izpratni, ka riskanta vai neapdomāta rīcība var kaitēt gan pašam, gan apkārtējiem, kā arī to, ka braukšanas paradumi ietekmē apdrošināšanas vēsturi. “Kampaņas ietvaros esam iecerējuši izstrādāt un aprobēt mobilās lietotnes LTAB OCTA papildfunkciju, kas ļautu apdrošinātājiem padziļināti analizēt autovadītāju apdrošināšanas riska profilu, izmantojot ne vien personas vēsturiskos datus, bet arī aktuālos braukšanas paradumus,” skaidro LTAB IT daļas vadītājs Agris Daukste. 

Telemātika ir informācijas tehnoloģijas nozare, kas apvieno telesakaru sistēmu un datorsistēmu lietojumus. “Mūsdienās, kad telemātikas risinājumi jau ir plaši izplatīti ceļu satiksmes drošības uzlabošanā, ir likumsakarīgi, ka apdrošinātāji meklē veidus, kā iegūtos datus izmantot risku vērtēšanā. Telemātika ļauj apdrošinātājam iegūt faktiskus reālā laika datus par transportlīdzekļa lietošanu un vadītāja braukšanas paradumiem. Tādējādi, veidojot autovadītāja riska profilu, iespējams izmantot ne vien vēsturiskos datus, piemēram, iepriekš veiktos pārkāpumus un piemērotos sodus, bet arī informāciju par to, kā šoferis ikdienā ievēro ceļu satiksmes noteikumus, cik agresīvs ir ceļu satiksmē un citu informāciju,” stāsta LTAB IT daļas vadītājs.

LTAB jau iepriekš īstenojis līdzīgu praksi, uzticot mūsdienīgu risinājumu izstrādi jauniešiem. Šī gada maijā norisinājās komunikācijas hakatons, kura ietvaros 24 jaunieši izstrādāja idejas Saskaņotā paziņojuma popularizēšanai gados jaunajai autovadītāju auditorijai. “Balstoties uz iepriekš gūto pieredzi, esam iecerējuši, ka “OCTA Tech Challenge” ietvaros studenti radīs reāli funkcionējošu prototipu, kuru varēsim testēt un aprobēt reālos apstākļos. Ceram jauno funkciju piedāvāt autovadītājiem testa versijā jau novembra sākumā,” informē A.Daukste, piebilstot, ka autovadītājiem būs brīvprātīga iespēja izvēlēties lietot šo funkciju.

“Mēs ticam, ka progress sākas ar gatavību radīt jaunas idejas un paskatīties uz ierastām lietām citādi. Tāpēc priecājamies atbalstīt iniciatīvas, kas dod jauniešiem iespēju iesaistīties tehnoloģiju attīstībā. Viņiem ir svaigs skatījums un drosme domāt ārpus ierastajiem rāmjiem, un hakatons ir lieliska iespēja šīs idejas pārvērst praktiskos risinājumos, kas ilgtermiņā sniedz ieguvumu cilvēkiem. Balcia kā tehnoloģiju apdrošināšanas uzņēmums ikdienā redz, cik liela nozīme datiem un digitālajiem risinājumiem ir precīzākā risku novērtēšanā. Tieši tāpēc šī hakatona tēma mums ir īpaši tuva, un mēs ceram, ka studentu idejas palīdzēs veidot drošāku ceļu satiksmi. Galu galā tehnoloģiju vērtība ir nevis pašā tehnoloģijā, bet gan tajā, kā tā palīdz mums ikdienā,” saka «Balcia Insurance» SE Latvijas biznesa vadītājs Edgars Korzāns.

Kampaņa tiek finansēta no ceļu satiksmes negadījumu novēršanas un profilakses konta līdzekļiem, kurus veido apdrošinātāju veiktās iemaksas no OCTA polisēm. Kampaņu atbalsta apdrošināšanas tehnoloģiju uzņēmums “Balcia Insurance” un “Swedbank” AS. Vairāk par kampaņu: https://www.ltab.lv/agresivsbraucejs/ 

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.

